Rachmawati Soekarnoputri

Diah Pramana Rachmawati Soekarnoputri, S.H., M.H. (27 September 1950 – 3 Juli 2021) èngghi panèka pangacara bân politikus Indonèsia minangka pandiri, sakalangkong Katowa Pembina Yayasan Pandidighân Bung Karno. Kaaktifanna è dhunnya politik sè palèng aher nalèka aghâbung dhalem Partai Gerakan Indonesia Raya (Partai Gerindra). Salèrana èkennal minangka sorang pandiri Partai Pelopor è taon 2002. Rachmawati aropa'aghi potra kapèng tello' Prèsidèn kapertama Rèpublik Indonèsia, Soekarno dâri parnikahanna sarèng Fatmawati.

Saampona robbhuna Soeharto, Rachmawati molaè maso' dhunnya politik è partengnga'an taon 2001, nalèka adèklarasiyaghi Forum Nasional sè dhâddhi cikal bakal abbhântu'na Partai Persatuan Bangsa Indonesia. Malah, è Pemilu Prèsidèn 2004, salèrana ècalonaghi sarèng partai gâpanèka sanajjân bânnè minangka pandiri. È tangghâl 8 April 2015, salèrana tamaso' dhalem kapangorosan Partai Gerindra minangka Bâkkèl Katowa Umum Bidhâng Idèologi. Sabellunna aher hayattha, salèrana èkokohaghi sarèng Katowa Umum Partai Gerindra, Prabowo Subianto kaghâbây adhâddhi Bâkkèl Katowa Dewan Pembina è tangghâl 7 September 2020.

 Kauripân pribadhi 
Dhalem kauripân pribadhina, Rachmawati amolaè pandidighânna è Sakola Dasar Perguruan Cikini, saterrossa anerrossaghi sakola manengnga è Sekolah Menengah Pertama Perguruan Cikini bân Sekolah Menengah Atas Santa Ursula, Jakarta. Salèrana ngalampana pandidighân tèngghi è Fakultas Hukum Universitas Indonesia. Akaèt tekkanan politik masa Orde Baru, salèrana tapaksa ta' mamarè kuliahna. È taon 2002, Rachmawati abâli akuliah S1 è Fakultas Hukum Universitas Bung Karno bân lulus araè ghellâr Sarjana Hukum. Pas, salèrana akuliah S2 taon 2017 bân araè ghellâr Magister Hukum è kampus sè padhâ è taon 2020.

Rachmawati ampon anèka kalabân tello' raka. È taon 1969, salèrana ngalampana akad nèka sarèng Martomo Pariatman Marzuki otabâ Tommy Marzuki. È bâjâ gâpanèka, Soekarno adhâddhi tahanan politik è masa pamrènta'an Orde Baru. Nangèng, hubungngan parnikahanna ta' ajhâlân abhit. È tangghâl 8 Oktober 1973, salèrana apèsa è Pengadilan Negeri Jakarta Pusat. Rachmawati anèka polè è taon 1975 sarèng sorang aktor film, Dicky Suprapto. Dâri parnikahanna, salèrana èparèngè duwâ' orèng potra asmaèpon Muhammad Marhaendra Putra bân Muhammad Mahardhika Putra. Apèsa sarèng Dicky, salèrana anèka polè è taon 1995 sarèng Benny Sumarno. Benny sèdhâ è tangghâl 2 April 2018 bân èkobhurraghi è Taman Pemakaman Umum Karet Bivak.

 Sèdhâ 
Sabulân sabellunna sèdhâ, teppa'na 17 Juni 2021, Rachmawati onèng aziarah ka Pasarean Soekarno è Blitar, Jhâbâ Tèmor. Ziarah panèka èkalampa kalabân upacara kamilitèran bân abidha dâri sabellunna. È tangghâl 3 Juli 2021 pokol 06.15 WIB, salèrana ènyata'aghi sèdhâ è Rumah Sakit Pusat Angkatan Darat Gatot Soebroto, Jakarta Pusat sè èsabâbbhaghi COVID-19 sè ampon èsandhâng molaè 26 Juni 2021. Salèrana èkobhurraghi è ghighir pasarean èbhuna, Fatmawati è Taman Pemakaman Umum Karet Bivak.

 Sombher